b'\n_START_ARTICLE_\nRintalasta\n_START_PARAGRAPH_\nRintalasta (sternum) on pitk\xc3\xa4 ja litte\xc3\xa4 luu, joka sijaitsee keskell\xc3\xa4 rintakeh\xc3\xa4\xc3\xa4. Kylkiluut kiinnittyv\xc3\xa4t siihen suoraan kylkirustojen avulla (costae sternales). Osa kylkiluista kiinnittyy rintalastaan kostaalisen kaaren avulla, joka muodostuu kun kylkiluiden rusto-osat yhtyv\xc3\xa4t (costae asternales). Ihmisell\xc3\xa4 kaksi alinta ja koiralla alin kylkiluu eiv\xc3\xa4t ole yhteydess\xc3\xa4 rintalastaan (costae fluctuantes). Rintalasta muodostuu suuremmasta, litte\xc3\xa4st\xc3\xa4 rintalastan rungosta (corpus sterni) sek\xc3\xa4 kolmiomaisesta osasta sen yl\xc3\xa4osassa, rintalastan kahvasta (manubrium sterni), joka on hyvin kehittynyt niill\xc3\xa4 el\xc3\xa4inlajeilla, joilla on my\xc3\xb6s hyvin kehittyneet solisluut. Molemmat solisluut niveltyv\xc3\xa4t t\xc3\xa4h\xc3\xa4n kolmiomaiseen osaan. Lis\xc3\xa4ksi isot rintalihakset kiinnittyv\xc3\xa4t osaksi siihen. Rintalastan alaosassa on kapea miekkalis\xc3\xa4ke (processus xiphoideus)._NEWLINE_Rintalastasta voidaan ottaa luuydinn\xc3\xa4yte rintalastapiston eli sternaalipunktion avulla. N\xc3\xa4yte otetaan yleens\xc3\xa4 rintalastan kahvasta.'